Ego Ansellus decanus et terrarius Eduensis, et ego C. officialis curie Eduensis, universis presentes litteras inspecturis notum facimus, quod in nostra presentia constituta Guillermeta relicta Guilleri de Vevra et tutrix liberorum ipsius Guilleri, pro evidenti necessitate sua et sustentatione liberorum quos de dicto Guillero susceperat, et etiam pro acquisitione debitorum in quibus dictus Guillerus ipsam reliquerat plurimum oneratam, domum suam sitam in claustro Eduensi, contiguam domui Hugonis archipresbiteri Eduensis, cum pertinentiis ejusdem domus, quam domum et pertinentias dicti Guillerus et Guillermeta, durante matrimonio inter ipsos, a Dannona relicta Monachi de Visenereu et Guillermo et Stephano filiis ejus acquisierant, auctoritate nostra interveniente, precise vendidit et in perpetuum concessit, tradidit et quitavit prefato Hugoni, archipresbitero, pro sexaginta quinque libris Divion. de quibus confessa est coram nobis graantum suum plenius habuisse, promittens juramento etc. In cujus rei testimonium ad preces dicte Guillermete, ego Ansellus decanus sigillum nostrum proprium, et ego C. officialis supradicti sigillum curie Eduensis presentibus litteris apposuimus. Actum anno gratie Mº CCº XXXº septimo, mense Maio.